

Αρκαλοχώρι, 28/ 08 /2025

Προς: ΜΜΕ

**ΔΕΛΤΙΟ ΤΥΠΟΥ**

**Υπογραφή σύμβασης για τη δημιουργία πιστοποιημένης πίστας Motocross στο Λευκοχώρι του Δήμου Μινώα Πεδιάδας**

"Έπεσαν" οι υπογραφές για την εκπόνηση όλων των απαιτούμενων μελετών για τη δημιουργία αθλητικού χώρου – πίστας Motocross στην Τοπική Κοινότητα Λευκοχωρίου!

Η σχετική σύμβαση υπεγράφη μεταξύ του Δημάρχου Μινώα Πεδιάδας, Βασίλη Κεγκέρογλου και του αναδόχου του έργου, παρουσία του Αναπληρωτή Προϊσταμένου Τμήματος Τεχνικών Έργων, Στέλιου Τρουλλινού. Η σύμβαση αφορά την εκπόνηση μελετών τοπογραφικών, συγκοινωνιακών, αρχιτεκτονικών, στατικών, ηλεκτρομηχανολογικών, υδραυλικών, περιβαλλοντικών, καθώς και τη σύνταξη των τευχών δημοπράτησης και των ΣΑΥ – ΦΑΥ (Σχέδιο και Φάκελος Ασφάλειας και Υγείας), προκειμένου να διασφαλιστεί η κατασκευή μιας ασφαλούς και σύγχρονης πίστας motocross σύμφωνα με τις ευρωπαϊκές προδιαγραφές.

Ο Δήμαρχος Μινώα Πεδιάδας, Βασίλης Κεγκέρογλου, δήλωσε σχετικά:

«Στόχος μας είναι να φτιάξουμε μία σύγχρονη και πάνω απ' όλα ασφαλή πίστα Motocross, που θα είναι πόλος έλξης όχι μόνο για τους αθλητές αλλά και για όλους τους φίλους του μηχανοκίνητου αθλητισμού, δημιουργώντας τις προϋποθέσεις για τη διοργάνωση επίσημων αγώνων, τη σωστή εκπαίδευση των αθλητών και την ανάπτυξη του αθλήματος στην περιοχή μας. Η υπογραφή της σύμβασης είναι το πρώτο και πιο σημαντικό βήμα για να γίνει αυτό το όραμα πραγματικότητα».

Η χρηματοδότηση της σύμβασης προέρχεται από πιστώσεις του προγράμματος «ΤΠΑ ΥΠΑΙΘΑ – ΤΟΜΕΑΣ ΑΘΛΗΤΙΣΜΟΥ 2021-2025».